Gesinsfees groot pret | Netwerk24
Gesinsfees groot pret
Deur Martinette Hay 12 September 2018 06:00
Of jy nou die beste potjiekos probeer maak het, jou troeteldier as die oulikste laat meeding het, as Mej. Hartland gekroon wou word of sommer net by die Golden Oldies-boeredans gedans het – die Hartland-gesinsfees was die ideale geleentheid om saam met familie en vriende te ontspan.
Dié fees, ten bate van Atlas 7 en die plaaslike DBV, is Saterdag (08/09) by die Hartland-gesinsvenue in Bethlehem gehou.
'n Spitbraai-ete is die aand by die dans aangebied en feesgangers kon verskeie produkte by stalletjies koop. Sommige stalletjies is deur junior entrepreneurs beman.
Atlas 7 is 'n nie-winsgewende organisasie wat beoog om Bethlehem se boeregemeenskap en plaasgemeenskap te beveilig.
Die organisasie het 'n opleidingsentrum in die Dinokeng-natuurreservaat opgerig waar 20 jong manne maandeliks in plaasbeveiliging opgelei word.
Volgens Hendré Papenfus, direkteur en raadslid, word twee wagte per plaas uitgeplaas. Die wagte se verantwoordelikheid is om die boer, sy vrou en sy kinders tot elke prys te beveilig.
Atlas 7 lewer die diens gratis aan die boer. Dit is die verantwoordelikheid van die boer om die wagte te huisves en te voed.
"Ons doen dit gratis vir die boere, want Jesus het die dood vir ons oorwin en ons het nie nodig gehad om daarvoor te betaal nie," het Papenfus gesê.